Ġejja l-Elezzjoni u Żejt fuq it-tila għall-adolexxenti Fiż-żewġ kotba Adrian Grima jirrakkonta stejjer u sitwazzjonijiet tad-daħk u oħrajn verament serji, u dejjem ifittex li joħloq djalogu mal-qarrejja tiegħu. Uħud mit-temi li jiddiskuti fil-poeżiji u l-istejjer tiegħu ma jidhrux wisq fil-letteratura Maltija għall-adolexxenti. U meta jaqbad temi magħrufa jesperimenta bi stili differenti. "Fabbrika tar-Rikordji," min-naħa l-oħra, tirrakkonta l-esperjenzi, ibbażati fuq sitwazzjonijiet veri, ta' adolexxenti li jaħdmu f'fabbrika illegali tat-tessuti ujridu jlestu qalziet ta' taħt kull nofs minuta. Iżda l-ġrajjiet jiżviluppaw fi storja ta' lealtà u tradimenti. L-artista Karen Caruana, li ispirat ukoll waħda mill-istejjer, bdiet tpinġi meta kienet tifla tal-iskola. "Kont inpinġi kull meta suġġett l-iskola ma kienx iqanqalli kurżità (jiġifieri ħafna drabi); kull meta l-għalliema ma jkunux qed iħarsu; kull meta nara karta vojta, jew togħġobni s-sensazzjoni meta mmiss karta partikulari; kull meta nsib lapes skur li jimmarka mingħajr ma jigref il-karta (lapes 2B kien lussu meta kont żgħira)… Kont inpinġi kemm bħala passjoni u kemm għax dejjem kont insib wens kbir." It-tpinġijiet fiż-żewġ kotba jiġbdu l-għajn iżda fihom ukoll ħafna ħsieb.